164 Hereditas

Celestis hereditas non minuitur nec coangustatur heredum multitudine. Necessitate iudicat se non esse hereditatem vbi ipsa hereditas dileccio est.

Vnde, Gregorius, 5 *Moralium* in fine. Illam hereditatem quisque diligat quam numerus coheredum non angustat; que in omnibus una est, et singulis tota. Sed omnium contrarium est de hereditate terrestri, vbi quilibet alteri inuidet si porcio sua minor fuerit et ibi sperat esse heres, diligit se amare quem mori desiderat.

Vnde et Romulus fratrem suum Remum occidit credens gloriam suam minuii si confrater uiueret. Sicut dicit Augustinus, *De civitate* libro 15. [Gen. 15:5]: *Suspice celum, et numera stellas, si potes … Sic erit semen tuum*, quasi dicens, heredes tui non erunt sicut heredes terrestres, vbi quilibet mittitur alium expellere sed erit celestes sicut stelle vbi nulla aliam expellit.

Item, Jacob postquam supplantauerat fratrem suum de hereditate sua, [Gen. 27:42]. Interfectus est iniuste, 2 Reg. 21[:6-9]. In nulla ergo hereditate <~~sua~~> terrena est quies.

Ideo, Auelenius, *Ad celestem,* secundum illud Eccli. 24[:11]: *In omnibus requiem quesivi*, sed sequitur, *in hereditate Domini morabor*. Ac si dicerent alibi, non est requies, Ideo Dominus noluit quod filii Leui haberet porcionem in hereditate terrena, Deut. 18[:20] et Num. 18[:20]: *Dixit Dominus* filiis *Aaron*: *In terra nichil possidebitis … ego* enim ero *pars et hereditas tua*. Psal. [15:5]: *Dominus [pars] hereditatis mee, et calicis mei: tu es qui restitues hæreditatem [meam mihi].* Et sicut perdentes hereditatem dolent, sic erit de regeneratis ad quos ordinatum est celum si hoc amiserint per culpam, set pueri non baptizati non habeunt dolorem sensum in hac amissione quia ad tales hereditas celi non fuit ordinate de perdentibus hereditatem celi.

Sicut contigit in quadam declamacione, libro 6 *Declamaciones* 3, erat lex apud Romanos quod mortuo patre, maior filius diuideret hereditatem et minor eligeret. Erat et alia lex quod filius ex ancilla haberet partem in hereditate. Contigit vnum mori qui haberet maiorem filium ex vxore legitima et alium ex concubina.

¶ Igitur mortuo patre, filius senior diuisit et posuit concubinam ex vna parte et totam hereditatem ex alia parte. Minor puer verecundia seculi elegit matrem suam ancillam, tamen accusauit fratrem circumscripcionis, id est, decepcionis. Alius respondit quod circumscripcio non est in diuisione, sed in electione.

¶ Ad propositum, Christus est frater noster senior diuidit et ponit ex vna parte celestia, ex alia parte temporalia. Vnde, Ysai. 54[:17]: *Hec est hereditas servorum* Dei … *apud me*, scilicet, esse apud me in celo. Sed serui mundi participabunt cum filio prodigo, Luc. 15[:11-32] qui perdidit hereditatem donec compunctus rediret.

Item, Num. 32[:1-5], filii Gad et Ruben propter amenitatem terre circa Iordanem noluerunt transire cum suis fratribus Iordanem ut possiderent terram promissam.

Vnde, patet quod luxuria et auaricia retrahunt homines ab hereditate celesti. Racio potest esse quia successio regalis procedit secundum lineam rectam, Gal. 4[:7]: *Si filius, et heres.* Qui vero declinat a linea recta perdit ius hereditatis huius homo a principio factus fuit rectus, Eccle. 7[:30]: *Fecerit Deus hominem rectum.* Quod si stetisset in illa rectitudine originali hereditario iure habuisset hereditatem celeste, Psal. [36:29]: *Justi hereditabunt terram.* Sed secundum Ysai. 59[:8]: *Semite eorum incurvate sunt*. Si ergo nos qui incuruati sumus debeamus redire, requiritur quod si hoc fiat per graciam.

Vnde, Augustinus, *Super [Psalmum]* 37, si flagellat me pater meus, ecce ad flagellam paratus sum; quia hereditas mihi preparatur. Quod si non vis flagellum, non dabitur tibi hereditas. Quoniam ergo parcet mihi quod non peparcit illi qui peccata non fecit.